CELEX: 32010R1137
Language: ro
Date: 2010-12-07 00:00:00
Title: Regulamentul (UE) nr. 1137/2010 al Consiliului din 7 decembrie 2010 de modificare a Regulamentului (CE) nr. 147/2003 privind anumite măsuri restrictive referitoare la Somalia

8.12.2010   
            
            
               RO
            
            
               Jurnalul Oficial al Uniunii Europene
            
            
               L 322/2
            
         REGULAMENTUL (UE) NR. 1137/2010 AL CONSILIULUI
   din 7 decembrie 2010
   de modificare a Regulamentului (CE) nr. 147/2003 privind anumite măsuri restrictive referitoare la Somalia
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 215 alineatul (1),
   având în vedere Decizia 2010/231/PESC a Consiliului din 26 aprilie 2010 privind adoptarea de măsuri restrictive împotriva Somaliei (1),
   având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
   întrucât:
   
               (1)
            
            
               Regulamentul (CE) nr. 147/2003 al Consiliului (2) impune un embargo general privind oferirea de consiliere tehnică, asistență, instruire, finanțare sau ajutor financiar în legătură cu activități militare către orice persoană, entitate sau organism din Somalia.
            
         
               (2)
            
            
               În temeiul alineatului (7) din Rezoluția 1907 (2009), Consiliul de Securitate al ONU a făcut apel la statele membre să inspecteze toate mărfurile care intră în Somalia sau ies din Somalia, atunci când consideră că marfa conține articole interzise, fie în baza alineatelor (5) și (6) din rezoluția respectivă, fie în baza embargoului general și total asupra armelor impus Somaliei, în vederea asigurării punerii în aplicare cu strictețe a respectivelor dispoziții.
            
         
               (3)
            
            
               Decizia 2010/231/PESC a Consiliului prevede inspectarea anumitor mărfuri care intră în Somalia sau ies din această țară și, în cazul aeronavelor și al navelor, furnizarea de informații suplimentare înainte de sosire și înainte de plecare cu privire la mărfurile aduse în Uniune ori scoase din Uniune. Aceste informații trebuie furnizate în conformitate cu dispozițiile privind declarațiile sumare de intrare și ieșire prevăzute de Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (3).
            
         
               (4)
            
            
               Această măsură intră sub incidența tratatului și, în consecință, în special pentru a se asigura aplicarea uniformă a măsurii de către operatorii economici din toate statele membre, se impune adoptarea unor dispoziții la nivelul Uniunii pentru punerea în aplicare a măsurii.
            
         
               (5)
            
            
               Regulamentul (CE) nr. 147/2003 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   Următorul articol se introduce în Regulamentul (CE) nr. 147/2003:
   
      „Articolul 3a
      (1)   Pentru a asigura punerea în aplicare cu strictețe a articolelor 1 și 3 din Decizia 2010/231/PESC a Consiliului din 26 aprilie 2010 privind adoptarea de măsuri restrictive împotriva Somaliei (4), toate mărfurile care sunt aduse pe teritoriul vamal al Uniunii sau care părăsesc acest teritoriu înspre sau dinspre Somalia fac obiectul unor informații furnizate înainte de sosire sau înainte de plecare autorităților competente din statele membre în cauză.
      (2)   Normele care reglementează obligația de a prezenta aceste informații înainte de sosire sau înainte de plecare, în special privind persoana care furnizează aceste informații, termenele obligatorii și datele solicitate, sunt cele stabilite în dispozițiile relevante privind declarațiile sumare de intrare și ieșire, precum și în declarațiile vamale prevăzute în Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (5) și în Regulamentul (CEE) nr. 2454/93 al Comisiei din 2 iulie 1993 de stabilire a dispozițiilor de aplicare a Regulamentului (CEE) nr. 2913/92 al Consiliului (6).
      (3)   În plus, persoana care prezintă informațiile la care se face referire la alineatul (2) declară dacă mărfurile figurează pe Lista comună a Uniunii Europene cu produse militare (7) și, în cazul în care exportul acestora face obiectul unei scutiri, comunică informațiile referitoare la licența de export acordată.
      (4)   Până la data de 31 decembrie 2010, declarațiile sumare de intrare și de ieșire, precum și elementele suplimentare necesare menționate în prezentul articol pot fi prezentate în scris prin utilizarea documentelor comerciale, portuare sau de transport, cu condiția ca acestea să conțină informațiile necesare.
      (5)   Începând cu 1 ianuarie 2011, elementele suplimentare necesare menționate la alineatul (3) se prezintă fie în scris, fie prin intermediul unei declarații vamale, după caz.
   
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 decembrie 2010.
      
         
            Pentru Consiliu
         
         
            Președintele
         
         D. REYNDERS
      
   
   
      (1)  JO L 105, 27.4.2010, p. 17.
   
      (2)  JO L 24, 29.1.2003, p. 2.
   
      (3)  JO L 302, 19.10.1992, p. 1.
   
      (4)  JO L 105, 27.4.2010, p. 17.
   
      (5)  JO L 302, 19.10.1992, p. 1.
   
      (6)  JO L 253, 11.10.1993, p. 1.
   
      (7)  JO C 69, 18.3.2010, p. 19.”